CELEX: 62021TN0260
Language: el
Date: 2021-05-12 00:00:00
Title: Υπόθεση T-260/21: Προσφυγή της 12ης Μαΐου 2021 — E. Breuninger κατά Επιτροπής

5.7.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 263/29
            
         
      Προσφυγή της 12ης Μαΐου 2021 — E. Breuninger κατά Επιτροπής
      (Υπόθεση T-260/21)
      (2021/C 263/39)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: E. Breuninger GmbH & Co. (Στουτγάρδη, Γερμανία) (εκπρόσωπος: M. Vetter, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει, δυνάμει του άρθρου 264, πρώτο εδάφιο, ΣΛΕΕ, την απόφαση της καθής της 20ής Νοεμβρίου 2020 (ενίσχυση αριθ. SA.59289), όπως τροποποιήθηκε με την απόφαση της καθής της 12ης Φεβρουαρίου 2021 (ενίσχυση αριθ. SA.61744),
               
            
                  —
               
               
                  να καταδικάσει την καθής στα δικαστικά έξοδα της προσφεύγουσας.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει δύο λόγους.
      
                  1.
               
               
                  Το εγκεκριμένο από την καθής γερμανικό καθεστώς ενίσχυσης «Bundesregelung Fixkostenhilfe 2020» (Ομοσπονδιακό καθεστώς ενίσχυσης 2020 σχετικά με την επιδότηση παγίων δαπανών) είναι ασυμβίβαστο με την εσωτερική αγορά, για τον λόγο ότι στρεβλώνει τον ανταγωνισμό, χωρίς εν προκειμένω να δικαιολογείται από εξαιρετικές περιστάσεις. Η καθής υπέπεσε σε πρόδηλο σφάλμα εκτιμήσεως, καθόσον έκρινε ότι καθεστώς ενίσχυσης το οποίο απαιτεί μείωση του κύκλου εργασιών σε επίπεδο επιχείρησης κατά ποσοστό τουλάχιστον 30 % συμβιβάζεται με την εσωτερική αγορά, σύμφωνα με το άρθρο 107, παράγραφος 3, στοιχείο β', ΣΛΕΕ. Η προσέγγιση σε επίπεδο επιχείρησης την οποία ακολουθεί το καθεστώς ενίσχυσης στερεί από επιχειρήσεις, όπως αυτή της προσφεύγουσας, οι οποίες δραστηριοποιούνται σε πλείονες κλάδους, καθένας εκ των οποίων επηρεάζεται κατά τρόπο διαφορετικό από την πανδημία του COVID-19, των οποίων τα φυσικά καταστήματα εμφάνισαν πτώση του κύκλου εργασιών υπερβαίνουσα κατά πολύ το ποσοστό του 30 % λόγω της αναστολής λειτουργίας τους, το δικαίωμα να υποβάλουν σχετική αίτηση, για τον λόγο και μόνον ότι άλλος κλάδος δραστηριότητάς τους δεν εμφάνισε ζημία και, κατόπιν υπολογισμού του αριθμητικού μέσου όρου των κύκλων εργασιών διαφορετικών κλάδων δραστηριότητας, δεν υπάρχει υπέρβαση του ορίου του 30 %. Οι εν λόγω επιχειρήσεις, σε αντίθεση με εκείνες οι οποίες δραστηριοποιούνται σε έναν μόνον κλάδο, δεν λαμβάνουν, ενδεχομένως, καμία ενίσχυση και πρέπει να επιδοτούν τις μη καλυπτόμενες πάγιες δαπάνες του κλάδου που τελεί σε αναστολή λειτουργίας από τα έσοδα άλλων κλάδων τους. Τούτο οδηγεί σε στρέβλωση του ανταγωνισμού τόσο σε σχέση με ανταγωνιστές στον κλάδο ο οποίος επλήγη από την πανδημία του COVID-19 όσο και σε σχέση με ανταγωνιστές στον κλάδο ο οποίος δεν επλήγη.
               
            
                  2.
               
               
                  Η καθής παραβίασε τα εκ του άρθρου 108, παράγραφος 2, ΣΛΕΕ διαδικαστικά δικαιώματα της προσφεύγουσας, καθόσον δεν της παρείχε καμία δυνατότητα να εκφράσει, κατά την προκαταρκτική διαδικασία εξέτασης, τους προβληματισμούς της όσον αφορά τη συμβατότητα του καθεστώτος ενίσχυσης με την εσωτερική αγορά.